1848 őszén részt vett a Josip Jelačić elleni harcokban, októberben ezredével csatlakozott a honvédsereghez. 1849. január 9-én hadnagyi, június 16-án főhadnagyi rangra emelték. Görgei Artúr, majd Poeltenberg Ernő alatt szolgált, az összes ütközetben részt vett. A hatvani csata során egy önkéntesekből álló huszárszakasszal bevette a magaslatot, a szőlőből az ellenséges vadászokat kiűzte, és két röppentyűt elvett tőlük. Ezen cselekedeteiért a Magyar Katonai Érdemrend 3. osztályával tüntették ki. A Kápolnai csatában Verpelétnél egy lovasrohamban könnyebben megsebesült. 1849 májusában a 7. hadtestben hadosztály-segédnek nevezték ki. 1849. augusztus 1-én alszázadossá lépett elő.